Yeganə Axundova

Yeganə Əsgər qızı Axundova (Mahmudova) () — Azərbaycan pianoçusu, Azərbaycan Respublikasının xalq artisti.

 Həyatı 
Yeganə Mahmudova 1960-cı il mayın 22-də Şəki şəhərində inşaatçı Əsgər Mahmudov və dosent Solmaz xanımın ailəsində anadan olmuşdur. 5 yaşından musiqi dərsləri almağa başlayan Yeganənin ilk müəllimi Vera Arkadiyevna Bitner olmuşdur. Bülbül adına Orta İxtisas Musiqi Məktəbində isə çox təcrübəli və bilikli müəllimlərdən olan Valeriya xanım Seyidovadan dərs alıb. Yeganə Axundova əla qiymətlərlə həmin musiqi məktəbini bitirir və Ü. Hacıbəyov adına Azərbaycan Dövlət Konservatoriyasına (indi Ü. Hacıbəyli adına Bakı Musiqi Akademiyası adlanır – red.) fortepiano ixtisası üzrə ifaçılıq fakültəsinə daxil olur. Burada o, professor Nigar Usubovanın sinfinə göndərilir.  Tələbəlik illərində Yeganə Mahmudova bütün sınaqlardan keçir, fərqlənmə diplomu ilə Konservatoriyanı bitirir və onu P. İ. Çaykovski adına Moskva Dövlət Filarmoniyasına təcrübəyə göndərirlər. Yeganə Mahmudova təcrübə proqramını professor Lev Naumovun sinfində keçir. Moskva təhsilini bitirəndən sonra doğma Bakıya qayıdır və konservatoriyada müəllimlik fəaliyyətinə başlayır.

Y. Axundovanın həm solo, həm də duet şəklində çıxış edir. Onun Fransada, Kanadada, Rusiyada, Türkiyədə, Macarıstanda, İspaniyada, Marokkoda konsertləri olmuşdur. 

2011-ci il martın 8-də Y. Axundova və Nina Koqan M. Maqomayev adına Azərbaycan Dövlət Filarmoniyasında birgə konsert vermişdir. 2012-ci ildə Y. Axundova Almaniyada, İstanbulda da çıxış etdi. O, İstanbulda nüfuzlu konsert salonlarında Azərbaycan bəstəkarlarının əsərlərini ifa etmişdir. Onun repertuarında S. Raxmaninovun fortepiano və simfonik orkestr üçün 2 saylı konserti mühüm yer tutur.

Y. Axundova Beynəlxalq əlaqələr və tərbiyə işləri üzrə prorektordur.

Yeganə Axundova müxtəlif milli və beynəlxalq mükafatlara da layiq görülüb. Onlardan "Humay" milli mükafatı, Niaqara Beynəlxalq Musiqi Festivalının "Niaqaranın qızıl ilham pərisi", Yunanıstanda Avropa-Amerika Qadınlar Konserni (EAWC) tərəfindən "İlin nailiyyətlər qadını" beynəlxalq mükafatı və başqalarını qeyd eləmək olar. Həmçinin o, "Xalq artisti" adına layiq görülüb.

 Ailəsi 
Azərbaycana qayıtdıqdan sonra ailə quran Yegənə musiqiçi Nadir Axundov ailə qurmuşdur. Nadir müəllim Ü. Hacıbəyov adına Azərbaycan Dövlət Konservatoriyasının nəfəsli alətlər fakültəsini (qaboy aləti üzrə) bitirib. O, 1968-ci ildən Azərbaycan Dövlət Televiziyasında rejissor, redaktor, musiqi redaksiyasının baş redaktoru işləyir. Hazırda Əməkdar incəsənət xadimi N. Axundov Mədəniyyət kanalının müdir müavini vəzifəsində işləyir. N. Axundovun təşəbbüsü ilə 2005-ci ildən başlayaraq Respublikamızda Televiziya muğam müsabiqələri keçirilir.

 İstinadlar 

Kateqoriya:Azərbaycan pianoçuları
Kateqoriya:Azərbaycan bəstəkarları
Kateqoriya:Azərbaycan pedaqoqları